梅尧臣
送建州通判沈太博
昔闻醉翁吟，是沈夫子所作。
今听醉翁吟，是沈夫子所弹。
声如冰凘下石滩，嚼啮碎玉遶齿寒。
四坐整衣容色端，醉翁虽醉无慢官。
其音正以乐，其俗便且安，
何害酩酊颜渥丹。沈夫子，
邂逅相遇必已欢。玉琴能写人肺肝，
人所为难君不难。平明解船建溪去，
轻齎快意不长湍。溪东白茗象月团，
来华至尊龙屈盘。余为带銙与脔片，
散在六合云漫漫。况君五脏清如水，
宜饮沆瀣采木栏。更留瓦砚赠我看，
邺宫鸳鸯谁刻剜。